René Christensen (DF), 2010-04-13:
Det er jo rigtig dejligt at komme herop som den sidste som forslagsstiller til beslutningsforslaget her.
Der blev taget rigtig, rigtig pænt imod det, og det er jeg utrolig glad for.
Det hilser vi meget, meget velkommen.
Jeg vil starte med at sige, hvorfor vi har fremsat forslaget her.
Det har vi simpelt hen gjort, fordi vi her har en gruppe, som har en interesse, som måske er lidt ud over det sædvanlige.
Der er rigtig mange mennesker, som bruger deres fritid på idræt og på mange andre områder, men her er der en gruppe, som bruger deres fritid på at holde gamle biler ved lige, køre i dem og sprede glæde med det.
Vi kender vel alle sammen det at komme til bryllup, hvor brudeparret bliver hentet i en flot ældre bil og kører væk, og man får en rigtig god oplevelse ud af det.
Mange har også den oplevelse, at når man kører på vejen og møder en gammel bil, kigger man og siger: Hov, det var jo en Folkevogn, eller det var en Volvo Amazon, som kørte derovre.
Sådan en kan vi huske at vores bedsteforældre kørte i.
Der er også rigtig mange ejere af de biler, som oplever, når de kører ind og tanker deres bil op, at mens de står og gør det, kommer der nogle folk hen til dem og siger: Jamen det er dog et dejligt køretøj, du har der.
Så får man en snak med folk.
Det vil sige, at denne interesse faktisk også spreder glæde til andre mennesker end kun lige brugerne, og derfor synes vi, det er lidt synd, at der i hvert fald her på det sidste er kommet nogle ekstra afgifter.
Det drejer sig ikke om store penge til statskassen, men for den enkelte kan det godt betyde noget.
Det drejer sig bl.a. om en benzinafgift på 1.000 kr. pr. liter, som en veteranbil kører under 16 km på literen.
Som vi nok alle sammen ved, kører ældre biler ikke så langt, og hvis man har importeret en Ford A, som måske kører 5 km på literen, drejer det sig faktisk om, at man skal betale 11.000 kr. ekstra i afgift.
Det synes vi måske er lidt skørt, også i forhold til at de her biler måske kun kører noget, der ligner 1.000, 1.500 eller maks. 2.000 km om året, så det er en meget, meget, meget dyr kilometerpris, ejerne skal til at betale.
Jeg kunne forstå på ministeren, at der bliver sendt noget over, og så får vi også lejlighed til at kigge på, hvad det faktisk reelt kommer til at koste.
Alt i alt vil jeg sige, at det har været meget, meget positivt at høre det, der er blevet sagt her.
I forhold til miljøzoner har flere nævnt, at det problem har vi jo ikke endnu.
Det er fuldstændig korrekt, men f.eks. i København har vi det jo på lastbilområdet.
Lastbiler skal have specielle miljøbeviser for at kunne komme ind, og jeg er sikker på, at vi også fremadrettet vil se det på personbilområdet, og det ville også være ganske udmærket.
Men indimellem skal vi også som folkevalgte nogle gange være lidt fremme i skoene og sige, at vi kan se, hvad vej udviklingen går, og derfor vil vi gerne i stedet for at komme på bagkant, så der kommer en masse sure veteranbilejere og spørge: Hvorfor kan vi nu ikke få lov at køre i de områder her?
Så har vi allerede været fremme og sige: Jamen det har vi faktisk allerede styr på, og de biler kan få lov at køre i de områder.
Men alt i alt vil jeg sige, at jeg synes, det har været rigtig, rigtig positivt.
Det er også en meget, meget positiv sag, og der er faktisk mange mennesker, der har glæde af den, og jeg vil se frem til, at vi kan få lavet en fornuftig beretning.
Jeg ser frem til, at der bliver kigget på de enkeltting, som vi faktisk kan gøre uden lovændringer, og vi får oversendt de ting, som ikke lige ligger hos miljøministeren, til yderligere behandling.